b'\n_START_ARTICLE_\nPrelat de onoare al Sanctit\xc4\x83\xc8\x9bii Sale\n_START_PARAGRAPH_\nPrelat de onoare al Sanctit\xc4\x83\xc8\x9bii Sale (\xc3\xaen latin\xc4\x83 Praelatus Honorarius Sanctitatis Suae) este un titlu onorific, care poate fi acordat unui preot catolic de c\xc4\x83tre Pap\xc4\x83. \xc3\x8en general, el este atribuit la solicitarea episcopului unei dieceze pentru preo\xc8\x9bii considera\xc8\x9bi merituo\xc8\x99i, dar foarte rar \xc3\xaen compara\xc8\x9bie cu titlul onorific de capelan al Sanctit\xc4\x83\xc8\x9bii Sale.\n_START_SECTION_\nDeosebirea fa\xc8\x9b\xc4\x83 de ceilal\xc8\x9bi preo\xc8\x9bi\n_START_PARAGRAPH_\nLor li se adreseaz\xc4\x83 cu formula de Monsenior \xc8\x99i au anumite privilegii, precum \xc8\x99i ni\xc8\x99te ve\xc8\x99minte ecleziastice distincte de ale celorlal\xc8\x9bi preo\xc8\x9bi. _NEWLINE_Ve\xc8\x99mintele folosite de prela\xc8\x9bii de onoare ai Sanctit\xc4\x83\xc8\x9bii Sale sunt prev\xc4\x83zute \xc3\xaen Instruc\xc8\x9biunea  Secretariatului de Stat \xe2\x80\x9eUt sive sollicite\xe2\x80\x9d cu privire la ve\xc8\x99mintele, titlurile \xc8\x99i \xc3\xaensemnele cardinalilor, episcopilor \xc8\x99i prela\xc8\x9bilor minori, promulgat\xc4\x83 la 31 martie 1969 sub semn\xc4\x83tura cardinalului Amleto Giovanni Cicognani din cadrul  Secretariatului de Stat al Vaticanului. _NEWLINE_Prela\xc8\x9bii de onoare ai Sanctit\xc4\x83\xc8\x9bii Sale poart\xc4\x83 ca ve\xc8\x99minte pentru slujb\xc4\x83 sutan\xc4\x83 mov, cu br\xc3\xa2u mov cu franjuri \xc8\x99i cot\xc4\x83 (nu alb\xc4\x83 sau rochet), f\xc4\x83r\xc4\x83 \xc3\xaencre\xc8\x9bituri. Ca ve\xc8\x99m\xc3\xa2nt obi\xc8\x99nuit poart\xc4\x83 o sutan\xc4\x83 neagr\xc4\x83, f\xc4\x83r\xc4\x83 pelerin\xc4\x83 cu capse, butoni, margini \xc8\x99i c\xc4\x83ptu\xc8\x99eal\xc4\x83 de culoare rubinie, cu br\xc3\xa2u mov. Prela\xc8\x9bii de onoare ai Sanctit\xc4\x83\xc8\x9bii Sale nu pot purta ferraiol\xc4\x83 violet\xc4\x83. Au fost eliminate din uz mantaua violet\xc4\x83, br\xc3\xa2ul de m\xc4\x83tase cu franjuri, \xc8\x99osetele mov, cataramele de pe pantofi, precum \xc8\x99i panglica ro\xc8\x99ie de pe p\xc4\x83l\xc4\x83rie.'